Ek het die wonderlikste boodskappe gekry nadat ek so bietjie aandag getrek het die afgelope week nadat ek ’n peperduur trouring opgetel het en danksy die gawe mense van Volksblad daarin kon slaag om die eienaar op te spoor. Volksblad het toe gereageer en ’n storie oor die saak gedoen wat in die Saterdag uitgawe gepubliseer was.
Op Facebook het die bekende politieke ontleder Herman Toerien in ’n redelike emosionele plasing my beskryf as ’n “goeie mens” – ’n opmerking waarteen ek bietjie beswaar het.
Ek het al baie lelike dinge gedoen. Ek glo nie daar is iets soos “goeie mense’ nie. Daar is net mense. En partykeer maak ons beter besluite en ander kere maak ons minder goeie besluite.
’n Mens word gevorm deur jou omstandighede. Daar is ’n ou debat in die Sielkunde van “Nature versus Nurture”. Ek wil nie in hierdie debat betrokke raak nie. Al wat ek wil sê is dat ek glo ek is die produk van my omstandighede. Daar is niks buitengewoon of spesiaal aan my nie. Ek het net soveel mooi en/of lelike eienskappe as die volgende mens.
Ons lewe in ’n land waar die media vrypas het. Hulle berig net wat hulle wil. Slegte nuus verkoop beter as goeies. En die skandale, en die een slegte ding op die volgende, laat ons glo daar is niks mooi meer nie. Alles word net slegter en slegter. Daarom gryp mense ook erg na godsdiens. Nie dat godsdiens sleg is nie. Maar godsdiens het maar ’n beperkte invloed wanneer dit by moraliteit kom. Kom ons wees eerlik, die Christelike geloof het dikwels in die verlede met vrees gewerk. Vrees vir die hel.
In die ou Suid-Afrika was baie nuus gesensor. Baie meer as vandag. Slegte nuus is uit die koerante gehou. In dieselfde uitgawe van Volksbald waarin die storie van Zelna Kleynhans se ring verskyn het, is daar ’n stuk oor Koos Kombuis en sy gedig sonder woorde, wat hy geskryf het in die apartheidsjare toe alles nog gesensor was.
Wat eintlik maar net ’n ander manier is van wat ons in Afrikaans sê – doen aan ander, wat jy aan jouself gedoen wil hê. Hanteer alle mense dieselfde.
Ek is nie ’n goeie mens nie. Die gemeenskap is goed. Ek ontken nie dat die wêreld deurmekaar en vol probleme is nie. Die probleem is dat ons as mense te geneig is om onsself blind te staar teen al die probleme.